નરેન્દ્ર મોદીના વડપણ હેઠળની સરકારની કાર્યશૈલી વિશે પરંપરાગત દૃષ્ટિએ વિચારનારા બધા લોકો ફરી એક વાર ખોટા પડ્યા છે, રિઝર્વ બેંકના ગવર્નર પદે સરકારે ઉર્જિત પટેલની નિયુક્તિ કરી છે. પસંદગી માટે સરકારે નક્કી કરેલાં પાંચ નામોની પેનલમાં ઉર્જિત પટેલનું નામ અવશ્ય હતું પરંતુ તેમના સિવાય બાકીનાં ચાર નામો વિશે જ વધુ ચર્ચા અને અનુમાન થતાં હતાં, તેમાંથી કોણ વડા પ્રધાનની અને નાણાપ્રધાનની વધુ નિકટ છે અને શા માટે નિકટ છે તેની દલીલો પણ ચાલતી રહી. રિઝર્વ બેંકના ગવર્નરની પસંદગીમાં સરકાર રાજરમત ખેલી રહી હોવાના આરોપો સાથે થતી ચર્ચાની વચ્ચે જ્યારે ઉર્જિત પટેલનું નામ જાહેર થયું ત્યારે સરકારની ટીકા માટે સદા સર્વદા તત્પર રહેતા પંડિતો મૌન હતા અને કોર્પોરેટ, બેંકિંગ તેમજ આર્થિક ક્ષેત્રના નિષ્ણાતો સરકારની પસંદગીને આવકાર આપી રહ્યા હતા.